google/wiki40b huggingface dataset:
מרדכי שלמה זילבר

הרב מרדכי שלמה זילבר (בכתיב יידי: זילבער; באנגלית: Solomon Silber; ה'תרכ"ד, 1864 - כ"א באדר ה'תרפ"ה, 17 במרץ 1925) היה רב אמריקאי אורתודוקסי, מחשובי הרבנים האורתודקסים בארצות הברית, בין השנים 1902–1925 כיהן כגאב"ד מיניאפוליס ורב קהילת כנסת ישראל בעיר.
מעט מחידושי תורתו הודפסו בחייו בכתבי העת התורניים שיצאו לאור בארצות הברית, כמו "יגדיל תורה" בעריכת הרב משה בנימין טומשוב. חידושי הלכה שלו משוקעים בספרי השו"ת של בני דורו.
בתפקידו כרב קהילת כנסת ישראל, שימש גם כמקשר בין הקהילה בארצות הברית ובין מוסדות חסד ועזרה הדדית בארץ ישראל, כמו ישיבת חיי עולם ובית היתומים הכללי בירושלים, ושכונת כנסת ישראל.
לאחר פטירתו בשנת 1925 התמנה במקומו הרב שלמה יצחק לוין. הוא נקבר בבית הקברות היהודי במיניאפוליס.
אלי דוקורסקי

ביוגרפיה

דוקורסקי נולד וגדל בקריית ביאליק. ב-1983 התגייס לצה"ל ושירת ביחידה 8200 של חיל המודיעין.
החל את הקריירה כעיתונאי בעיתון "הד הקריות" ומשנת 1985 החל את עבודתו בחברת "המשקם לתעסוקת האנשים עם מוגבלות": תחילה כממונה פרסום ויחסי ציבור, ולאחר מכן כמנהל יחידת מפעלים של אזור הגליל המערבי. משנת 2003 מונה למנהל אגף ארגון, שיטות והסברה (אגף או"ש).
משנת 2011 מכהן כנציג ציבור במועצה לשידורי כבלים ולוויין כדירקטור מטעם השלטון המקומי. משמש כחבר דירקטוריון בחברה לפיתוח משאבי אנוש של החברה למשק וכלכלה של השלטון המקומי. באחרונה צורף כחבר האספה הכללית של בית לוחמי הגטאות לחקר השואה ומפעל הפיס. דוקורסקי חבר החל מ-2018 במועצת הרשות לשיקום האסיר.
לדוקורסקי תואר ראשון במדע המדינה ולימודים רב תחומיים במדעי החברה מהמכללה האקדמית עמק יזרעאל ותואר שני תואר שני במנהל ציבורי מאוניברסיטת חיפה. הוא נשוי ואב לשלושה.

קריירה פוליטית

דוקורסקי הוא חבר מועצת העיר קריית ביאליק מאז היה בן 24, בשנת 1989. בשנת 2004 נכשל בהתמודדותו לראשות העיר, אולם נבחר לכהן כסגן ראש העיר ללא שכר.
משנת 1998 שימש כנציג ציבור מטעם העובדים בבית הדין האזורי לעבודה בחיפה וכהן בו במשך 9 שנים. משנת 1994 ועד פרישתו מהחברה בשנת 2008 שימש כיו"ר ועד העובדים של חברת המשקם.
בבחירות המוניציפליות בנובמבר 2008 נבחר דוקורסקי לתפקיד ראש העירייה, לאחר שזכה ב-43 אחוזים מהקולות וגבר על 6 מועמדים בסיבוב הראשון, בהם ראש העיר המכהן באותה התקופה, ד"ר רפי ורטהיים. סיעתו של דוקורסקי, "כולנו קריית ביאליק", זכתה ב-3 מנדטים והייתה לסיעה הגדולה במועצת העיר.
בקדנציה הראשונה שלו כראש העיר הוקמו טיילת הגדורה וטיילת ברחוב בן-גוריון, מבני ציבור וחינוך. העיר זכתה בפרס החינוך היישובי הארצי לשנת 2012. כמו כן זכה דוקורסקי בפרס הכנסת כראש העיר המקדם את נושא הנגישות לאנשים עם מוגבלות. דוקורסקי הוא ראש ראשות היחיד שקיבל את ההוקרה.
בבחירות לרשויות המקומיות שנערכו בשנת 2013 נבחר לתקופת כהונה שנייה בראשות עיריית קריית ביאליק, לאחר שזכה בתמיכתם של 74 אחוז מהמצביעים. סיעתו התחזקה ל-4 מנדטים ונשארה הסיעה הגדולה במועצת העיר.
בשנת 2014, במהלך הקדנציה השנייה שלו בראשות העיר, נחתם הסכם גג להקמת 7,253 יחידות דיור בדרך להכפלת אוכלוסיית העיר. כמו כן, הוארכה טיילת הגדורה לכיוון דרום, נפתח בית ספר חדש בשכונת גבעת הרקפות וב-2016, החלה הקמת שכונת "נאות אפק".
בבחירות לרשויות המקומיות ב-2018 היה למתמודד יחיד וקיבל 95% קולות בעד המשך כהונתו (כהונה שלישית).
בינואר 2019 התמנה לתפקיד יושב ראש עמותת קרן שלם.
פוצ'ו

ביוגרפיה

פוצ'ו נולד וגדל בתל אביב. אביו עבד כנגר ואחר כך כקבלן, ואמו הייתה עקרת בית. למד בבית החינוך לילדי עובדים ובבית ספר הכרמל, ואת לימודיו התיכוניים עשה בגימנסיה הרצליה. נמנה עם הכשרת בית השיטה. התגייס ב-1948 לפלמ"ח ושובץ בגדוד הראשון של חטיבת יפתח, השתתף בקרבות בעמק הירדן ובנגב ונטל חלק במבצע לכיבוש באר שבע. במסגרת שירות המילואים שימש כנהג רכב לפינוי אשפה במבצע קדש  ובמלחמת ששת הימים  שימש כנהגו של שמואל גונן (גורודיש), מפקד חטיבה 7. לאחר מלחמת ששת הימים היה נהגו של יצחק רבין.
פוצ'ו היה ממקימי קיבוץ נתיב הל"ה, והיה חבר הקיבוץ בין השנים 1948 ל-1953. הוא למד לתואר באגרונומיה בפקולטה לחקלאות של האוניברסיטה העברית ברחובות, ותיאטרון וקולנוע באוניברסיטת תל אביב. עבד כמורה לטבע בבית ספר בכפר גלים, קצין תרבות באניה של צים, רכז תרבות בקיבוץ חניתה ומנהל במפעל למוצרי פלסטיק. 
בשנת 1954, בהיותו סטודנט, זכה סיפור שלו שהתפרסם ב"מעריב" בתחרות של העיתון.
את ספרו הראשון, "חבורה שכזאת", המתאר בהומור את הווי חיי ההכשרה ולוחמי הפלמ"ח, כתב כבר בגיל 19, אך הספר יצא לאור רק שבע שנים אחר כך. הספר זכה להצלחה גדולה, ואף עובד לסרט קולנוע בכיכובם של יוסי בנאי, בומבה צור, עודד תאומי וגילה אלמגור. פוצ'ו כתב עוד כ-40 ספרים ומחזות, לילדים ומבוגרים, בהם שיתף את קוראיו מחוויותיו וחיי משפחתו. הספר "אולי תרדו שם", על חבורת ילדים תל אביבית המאמצת זקן תמהוני, הוסרט בשנת 1964. במהלך השנים כתב כמאה תסריטים לתוכניות הטלוויזיה "טלפלא", "שניים בראש אחד", "זהו זה", "הופה היי" ועוד. פוצ'ו היה כתב קבוע של טורים הומוריסטים בעיתוני ילדים ונוער מובילים, כגון "פילון", "הארץ שלנו" ו"מעריב לנוער". בשנת תשל"ה (1976) זכה ספרו "חבורת מתושלח" בפרס יציב (זהו ספרו היחיד שתורגם לאנגלית).
פוצ'ו היה נשוי לדיצה מאיר (בת בנימין מאיר, ממקימי מגדל שלום) עד מותה ב-2008. לשניים נולדו שלושה ילדים: עדנה, אורי, וגיטריסט להקת הבילויים, ימי. אורי ויסלר נפטר מסרטן הריאה ביולי 2013. פוצ'ו הוא דודו של הצלם נלי שפר, אשר שימש השראה לדמותו של נלי, אחיה הצעיר של איה מספרו "איה הג'ינג'ית".
בשנת תשע"א (2010) זכה בפרס ראש הממשלה לסופרים עבריים על שם לוי אשכול. בלקסיקון אופק לספרות ילדים (1985) הוגדר פוצ'ו כ"בכיר יוצרי הילדים והנוער בישראל". השירות הבולאי הנפיק בול: "פוצ'ו – חבורה שכזו" במלאת למחבר 75 שנים. זוכה פרס אקו"ם למוזיקה קונצרטית וספרות לשנת 2015, פרס מיוחד מטעם הדירקטוריון על תרומתו הרבה ליצירה הישראלית.
בנובמבר 2018 הכריז משרד התרבות והספורט על פוצ'ו כאחד הזוכים בפרס לאמנים ותיקים על שם אריק איינשטיין.
הקורפוס ה-38 (ורמאכט)

הקמת הקורפוס

הקורפוס הוקם ב-1 בפברואר 1940 בשם "הקורפוס ה-38", והועמד תחת פיקוד אריך פון מאנשטיין, ופעילותו המבצעית הראשונה הייתה במסגרת קבוצת ארמיות A במערכה על צרפת ועל ארצות השפלה.

המערכה על צרפת

בתחילת המערכה על צרפת היה הקורפוס בעתודה, אולם במהלך מבצע אדום פעל כחלק מן הארמייה הרביעית של גינתר פון קלוגה, וסייע להשיג את המבקע באזור אמיין ולחצות את הנהר סן, מבקע שהיה חיוני להצלחת המתקפה. מאנשטיין הפעיל את כוחות החי"ר בפיקודו ככוח נייד ומהיר, וב-10 ביוני כוחותיו, אשר גמעו באותו יום למעלה מארבעים מייל, היו לראשונים שהגיעו לסינה וחצו אותה. מאנשטיין ניצל את התנועה המהירה של כוחותיו והמשיך להתקדם עד ללואר.

מבצע ברברוסה

ב-15 במרץ 1941 מונה פרידריך-וילהלם פון שאפי למפקד הקורפוס, ובמהלך מבצע ברברוסה לחם הקורפוס כחלק מהארמייה ה-18 במסגרת קבוצת ארמיות צפון. ב-23 באפריל 1942 מונה זיגפריד הניקה למפקד הקורפוס, שהיה חלק מהארמייה ה-18 במסגרת קבוצת ארמיות צפון, וב-29 ביוני 1942 החליפו קורט הרצוג.

1942 - 1945

הקורפוס לחם בקרבות השונים סביב לנינגרד כחלק מהארמיות ה-16 וה-18 לסירוגין, וב-31 בדצמבר 1944 הוסב הקורפוס לקורפוס פאנצר, ולחם בכיס קורלנד. ב-19 בינואר 1945 מונה הורסט פון מלנתין למפקד הקורפוס, וב-15 במרץ 1945 חזר הרצוג לפקד על הקורפוס, ופיקד עליו עד סוף המלחמה, ואז הלך בראש כוחותיו לשבי הרוסי.
סבסטיאן באסונג

קריירת מועדונים

באסונג הוא בוגר אקדמיית הכדורגל לנוער המפורסמת קליירפונטיין. בין יתר בוגרי האקדמיה נמנים שחקנים כמו תיירי הנרי, ניקולא אנלקה, וויליאם גאלאס ולואיס סאהה. אחרי שסיים את האקדמיה, עבר למחלקת הנוער של קבוצת מץ, שם חתם גם על חוזה מקצועני רשמי. בשנת 2005, באסונג עלה לקבוצה הבוגרת של המועדון ושיחק בה במשך שלוש שנים. 
ביולי 2008, באסונג נבחן למשך שבוע במועדון מהליגות הנמוכות באנגליה, אלפרטון טאון, ובמהלך השבוע שיחק במשחק ידידות נגד דונקסטר רוברס. ב-30 ביולי 2008, דווח רשמית שדווקא ניוקאסל יונייטד החתימה את באסונג תמורת 500,000 פאונד. הוא ערך את הופעת הבכורה שלו בניוקאסל ב-26 באוגוסט 2008, במשחק גביע הפוטבול ליג נגד קובנטרי סיטי. משחק הבכורה שלו בליגה היה משחק חוץ נגד ארסנל, לאחר שנכנס כמחליף במקומו של חוזה אנריקה. ב-26 בדצמבר 2008, הוא צבר לראשונה בקריירה כרטיס אדום, במהלך משחק נגד וויגאן אתלטיק. כבר בעונתו הראשונה באנגליה, זכה סבסטיאן בתואר כדורגלן העונה של ניוקאסל.
כבר לאחר עונה, ואחרי שניוקאסל נשרה לליגת המשנה, באסונג הצהיר שברצונו לעזוב את המועדון, כאשר הקבוצות שהביעו עניין בשירותיו היו טוטנהאם, ארסנל ומנצ'סטר סיטי. ב-6 באוגוסט 2009, אושר רשמית על חתימתו של השחקן בטוטנהאם תמורת סכום של 8 מיליון פאונד. באסונג כבש במשחק הבכורה שלו עבור התרנגולים, שער שהיה גם שער הניצחון נגד ליברפול, אחרי שכבש בנגיחה מהרמה מבעיטה חופשית של לוקה מודריץ', השער קבע את תוצאת המשחק 2-1 לטוטנהאם. במרוצת העונה, באסונג קבע לעצמו מעמד של שחקן הרכב, לאחר שפתח בהרכב הקבוצה בכל 9 משחקיה הראשונים בפרמייר ליג.

קריירה בינלאומית

באסונג שיחק כבלם בנבחרת צרפת עד גיל 21 בקיץ 2007, לפני שעבר לניוקאסל. ב-25 במאי 2009, הוא נקרא דווקא לייצג את נבחרת קמרון לקראת משחק מוקדמות מונדיאל 2010 נגד מרוקו. הוא קיבל רשות לשחק עבור קמרון, למרות ששיחק בנבחרת צרפת הצעירה, מכיוון שלא שיחק בה באף משחק רשמי. הוא ערך את הופעת הבכורה שלו במדי קמרון, במשחק הניצחון 2-0 נגד אוסטריה, ב-12 באוגוסט 2009.
מרטין מונטויה

ראשית חייו

מונטויה החל לשחק כדורגל בקבוצת הכדורגל המקומית, גאבה. בשנת 1999, בגיל 8, הצטרף למחלקת הנוער של ברצלונה, ה"לה מאסיה". הוא התקדם בקבוצות הנוער השונות של ברצלונה, עד שלבסוף הגיע לברצלונה ב' בשנת 2009. בעונת 2009/2010 שיחק מונטויה 22 משחקים בברצלונה ב', תחת המאמן לואיס אנריקה, וסייע לקבוצה לחזור לליגה הספרדית השנייה לאחר 11 שנות היעדרות.

ברצלונה

את הופעת הבכורה שלו בקבוצה הבוגרת של ברצלונה ערך מונטויה בתאריך ה-26 בפברואר 2011, כאשר נכנס כמחליף בדקה ה-85 במקום אדריאנו קוריירה, בניצחון 0-3 של קבוצתו על מיורקה. ב-30 באפריל, נפצע מונטויה בהפסד הליגה 2-1 לריאל סוסיאדד לקראת סוף המשחק. מונטויה שבר את עצם הבריח והושבת עד לסוף העונה.
את רוב עונת 2011/2012 בילה מונטויה עם קבוצת המילואים, אף על פי שהתאמן ושיחק מדי פעם עם קבוצת הבוגרים. ב-12 בינואר 2012 פתח לראשונה בהרכב הקבוצה הבוגרת, במסגרת גביע המלך הספרדי, במשחק חוץ נגד אוסאסונה, בו ניצחה ברצלונה 1-2.
בשל פציעה של דני אלבס, שיחק מונטויה 90 דקות בגמר גביע המלך הספרדי נגד אתלטיק בילבאו, שנערך בתאריך ה-25 במאי 2012, באצטדיון ויסנטה קלדרון, במדריד. ברצלונה ניצחה 0-3 במשחק זה וזכתה בגביע.
את שערו הראשון בקריירה המקצועית, הבקיע מונטויה בדקה ה-16, בתאריך ה-1 ביוני 2013, במחזור ה-38 של הלה ליגה, נגד מלאגה.
ב-9 באוגוסט 2018 חתם מונטויה בברייטון אנד הוב אלביון מהפרמייר ליג.

נבחרת ספרד

בשנת 2011 זומן מונטויה לנבחרת ספרד עד גיל 21, לקראת אליפות אירופה עד גיל 21 לשנת 2011 שנערכה בדנמרק. מונטויה היה שחקן הרכב ופתח בכל המשחקים. ספרד זכתה בטורניר לאחר ניצחון 0-2 על שווייץ בגמר.
ב-25 באוגוסט 2011, זומן לראשונה מונטויה לסגל הנבחרת הבוגרת, על ידי מאמן הנבחרת ויסנטה דל בוסקה, לקראת צמד משחקי הידידות נגד צ'ילה ונגד ליכטנשטיין, אך לא שותף באף משחק.
בשנת 2013 זומן מונטויה שוב, לנבחרת ספרד עד גיל 21, לקראת אליפות אירופה עד גיל 21 לשנת 2013 שנערכה בישראל. שוב, מונטויה היה שחקן הרכב ופתח בכל המשחקים. ספרד שוב זכתה בטורניר לאחר ניצחון 2-4 על איטליה בגמר, שנערך באצטדיון טדי שבירושלים.

נבחרת קטלוניה

מונטויה הוא גם שחקנה של קטלוניה והוא החל לשחק במדיה ב-2011. הופעת הבכורה שלו במדי נבחרת קטלוניה הייתה בתאריך ה-30 בדצמבר 2011, נגד תוניסיה, באצטדיון האולימפי ליואיס קומפאניס. המשחק נגמר בתיקו 0-0. הופעה נוספת של מונטויה בקטלוניה הייתה בתאריך ה-2 בינואר 2013, נגד ניגריה, באצטדיון קורנליה-לה פראט. המשחק נגמר בתיקו 1-1.
קריתי קראנת

רקע

העניין של קראנת בביולוגיה מקורו בבית אביה, שהוא ביולוג טיגריסים ידוע בהודו, ופועל למען שימור הטבע. גם סבה היה סביבתן ידוע. החל מילדותה, כבר למדה את היערות, החיות והמשאבים הטבעיים.
היא השלימה שני תארים ראשונים במדע באוניברסיטת פלורידה, ואת הדוקטורט שלה עשתה באוניברסיטת דיוק, על הכחדות זני יונקים בהודו בין 1850 ל-2000.
קראנת חוקרת סוגיות שימור בהודו מאז 2001. עבודתה כוללת חקר היכחדות של יונקים, אפקטים של לחצים אנתרופוגניים, התיישבות מחדש רצונית של בני אדם, מגמות בתיירות,, קונפליקטים בין אדם לטבע, שינויים בשימוש במשאבים וקרקע בפארקים ההודים.
נכון ל-2018, היא עובדת על פרויקט בשם Wild Seve, אותו השיקה ב-2015, דרכו היא עוזרת לבין 7000–10000 משפחות לקבל פיצויים על קונפליקטים עם בעלי חיים מוגנים, כמו פילים וטיגריסים, ובכך מסייעת במניעת הרג של החיות ושימורן. פירוש השם הוא Wild, כלומר "בר" (במובן של חיות בר וטבע) באנגלית, והמילה בשפת קנאדה, Seve, שפירושה "שירות", כלומר שירות לטבע, או לחי.
בדצמבר 2017, היא סייעה ביצירת הסרט From Killer Roads to Humane Highways של יוצרת הקולנוע הסביבתנית שקאר דטארי. הסרט מתאר את ההתפתחות המהירה של כבישים בהודו, אשר מאיימת על חיות הבר, ואמצעים הננקטים כדי למגר את הבעיה ולמנוע אסון טבע.
ריס איוואנס

קורות חייו

נולד בשם ריס אוויין איוונס (Rhys Owain Evans) בעיירה האוורפורדווסט, בפמברוקשייר, בוויילס שבממלכה המאוחדת, בנם של זוג המורים בטי ויין ואירווין אבאנס.
איוואנס גדל בעיירה רות'ין שבצפון ויילס, למד בבית הספר לשפות "ייסגול מאס גארמון" וב"אקדמיה הסקוטית המלכותית למוזיקה ודרמה".

קריירה

איוואנס החל את דרכו כשחקן בהפקות טלוויזיה ולשיות ובהפקות תיאטרון בלונדון.
ערך את הופעות הבכורה הקולנועיות שלו בסרטו של השחקן הוולשי זוכה האוסקר אנתוני הופקינס "אוגוסט" ולצד אחיו השחקן ללייר איוואנס בקומדיה "תאומי העיירה".
הופעת הפריצה שלו הייתה בקומדיה "נוטינג היל", בה גילם את ספייק, שותפו המוזר לדירה של בעל חנות הספרים ויל טאקר (יו גרנט). על הופעתו היה מועמד לפרס באפט"א לשחקן המשנה הטוב ביותר.
בשנת 2000 הופיע בקומדיות "המחליפים" בתפקיד הכדורגלן הוולשי נייג'ל וולף, "שטן על הזמן" בתור אדריאן בנו של השטן (הרווי קייטל) ו"קווין ופרי קורעים את איביזה" בתור הדיג'יי המפורסם אייבל פול.
ב-2001 שיחק איוואנס בקומדיה של מישל גונדרי וצ'ארלי קאופמן "המין האנושי" בתפקיד פאף והשתתף בדרמה "חדשות הספנות".
ב-2004 זכה לביקרות טובות על התפקיד שלו בדרמה "אין סוף לאהבה" בתור המחלץ ג'ד פארי לצידו של דניאל קרייג והשתתף בדרמה התקופתית "יריד ההבלים" בתפקיד קפטן ויליאם דובין.
ב-2007 הופיע איוואנס בדרמה התקופתית "אליזבת: תור הזהב" בתפקיד הכומר רוברט רסטון ובסרט האימה " מקור הרוע" בתור מפקד הכוח הפשיסטי המורה לבשל את אחותו של ד"ר חניבעל לקטר.
ב-2009 שיחק בדרמה הבדיונית "מר אף אחד" בתור אביו של נמו (ג'ארד לטו) ובקומדיה המוזיקלית "רדיו רוק" בתור הדיג'יי גאווין קבאנה.
ב-2010 השתתף בסרט "הארי פוטר ואוצרות המוות" בתפקיד קסנופליוס אביה של התלמידה לונה לאבגוד (אוונה לינץ').
איוואנס התבלט בשנה זו בתפקידים גדולים יותר בקומדיית הילדים "נני מקפי 2: הקסם חוזר" בתפקיד פיל גרין
ובדרמה העצמאית "גרינברג" בתור איבן שרנק חברו ונהגו של רוג'ר גרינברג (בן סטילר).
איוואנס נהג בסרט אף על פי שמעולם לא הוציא רישיון נהיגה.
בשנת 2011 שיחק את ג'יימס הוק במיני-סדרה "ארץ לעולם לא", לצד צ'רלי רואו. בשנת 2012 גילם את הלטאה בשובר הקופות "ספיידרמן המופלא" ,שם, הופיע כנבל הראשי. באותה שנה שיחק בקומדיה הרומנטית "עד החתונה זה יעבור" לצד ג'ייסון סיגל ואמילי בלאנט. 
בשנת 2014 שיחק בדרמה הקומית "מצחיקה שכזאת" של הבמאי פיטר בוגדנוביץ', לצד ג'ניפר אניסטון, אוון וילסון וקתרין האן.

חיים אישיים

בשנת 2007 התארס איוואנס עם הדוגמנית והשחקנית סיינה מילר. הזוגיות התפרקה בפרידה מתוקשרת לאחר כשנה.
הפועל עפולה (כדורסל)

היסטוריה

קטע זה אינו מעודכן, ומאז העריכה האחרונה של הערך אירעו מאורעות הדורשים את עדכונו. 
הפועל עפולה שיחקה בשנות השבעים והשמונים בליגה הבכירה, שנקראה אז הליגה הלאומית ואף נחשבה קבוצת צמרת, אך באמצע שנות השמונים התפרקה והוקמה מחדש. בשנת 1993 הצליחה הקבוצה לחזור לליגה הראשונה אך שרדה בה עונה אחת בלבד. לאחר עונה זו התדרדרה הקבוצה לליגות הנמוכות.
בשנת 2006 שבה לליגת העל בשם "הפועל גלבוע/עפולה", לאחר איחוד עם הפועל גלבוע, אף שנוצחה בגמר הפלייאוף של הליגה הלאומית בידי הפועל חולון, לאחר שהאחרונה ויתרה על עליית הליגה עקב קשיים כלכליים.
בעונת 2006/2007 הפתיעה כשסיימה במקום השישי, ונשארה בליגת העל עונה נוספת.
את עונת 2007/2008 סיימה במקום האחרון בליגת העל ונשרה לליגה הלאומית. עם זאת, העפילה לחצי גמר גביע המדינה.
ב-13 ביוני 2008 התאחדו הקבוצות הפועל גליל עליון והפועל גלבוע (שנפרדה מהפועל עפולה) והפועל עפולה נשארה ללא גלבוע בלאומית.
בסיום עונת 2008/2009 עלתה הקבוצה לליגת העל לאחר ניצחון בסדרת חצי גמר הפלייאוף על הפועל לב השרון בתוצאה 1:3. בעונת 2009/2010 סיימה הקבוצה במקום העשירי ונלחמה נגד הירידה מול עירוני רמת גן. לבסוף ניצחה עפולה בסדרה, נשארה בליגת העל, והייתה הקבוצה הראשונה בישראל שמנצחת סדרת פלייאוף לאחר שפיגרה 2:0. בהמשך ויתרה הקבוצה על ההשתתפות, עקב חוסר תקציב. וירדה לליגה הלאומית.
הקבוצה עורכת את משחקי הבית שלה בהיכל הספורט העירוני על שם חסון, המכיל 1,000 מקומות ישיבה קבועים ביציע אחד. האולם שוכן ברחוב מרדכי גור, ונמצא בבעלות העירייה. השיפוץ המקיף האחרון שעבר האולם היה בקיץ 2014.
אהרון טיילור-ג'ונסון

ביוגרפיה

נולד בשם אהרון פרי ג'ונסון (Aaron Perry Johnson) באנגליה למשפחה יהודית. אימו עקרת בית ואביו מהנדס. גדל בעיירה היי וייקומב, בקינגהאמשייר שבדרום-מזרח אנגליה.
החל להופיע מגיל 6 בהצגות ובתוכניות טלוויזיה.
את הבכורה הקולנועית שלו עשה בגיל 12 לצד שון בין בסרט ההולנדי "טום וטומאס".

קריירה

הופיע לראשונה בהפקה הוליוודית ב-2003 בקומדיית האקשן "צוות שנחאי" בה גילם את דמות הילד הנוכל צ'ארלי צ'אפלין לצידם של אוון וילסון וג'קי צ'אן.
ב-2006 שיחק ג'ונסון בפנטזיית הילדים "אדון הגנבים" בתור הנער היתום פרוספר וגילם את דמותו הצעירה של אדוארד נורטון בתור אומן האשליות אייזנהיים, במותחן התקופתי "אמן האשליות".
ב-2008 הופיע בקומדיית ההתבגרות "אנגוס מתבגרת"  בתפקיד רובי בו מאוהבת גיבורת הסרט ג'ורג'יה ניקולסון.
ב-2009 זכה ג'ונסון לביקורות טובות ראשונות בקריירה שלו על הופעתו בתור ג'ון לנון כנער מתבגר בדרמה הביוגרפית "נער משום מקום". ג'ונסון הופיע בנוסף בתפקיד הנער ברנט ברוור שנהרג בתאונת דרכים ומשאיר את אחריו הורים שכולים וחברה בהריון- רוז, בגילומה של קארי מאליגן.
ב-2010 פרץ ג'ונסון לתודעה העולמית בסרט האקשן-הקומי "קיק אס" הודות לתפקיד הראשי של תלמיד התיכון דייב ליזוסקי שהופך מיוזמתו לגיבור העל קיק אס.
בין 2011 ל-2016, טיילור-ג'ונסון שיחק במספר סרטים כגון קיק אס 2, "גודזילה", "הנוקמים: עידן אולטרון", וכן בסרט "יצורים ליליים", תפקיד שזיכה אותו בפרס גלובוס הזהב לשחקן המשנה הטוב ביותר בקולנוע.

חיים אישיים

ב-2009 התארס לבת זוגו הבמאית סם טיילור-ג'ונסון (המוכרת יותר בשמה הקודם, סם טיילור-ווד) המבוגרת ממנו ב-23 שנים. הם הכירו בצילומי הסרט שלהם "נער משום מקום" שביימה טיילור. ב-2012 הם נישאו. מיד לאחר מכן איחדו את שמות המשפחה ל"טיילור-ג'ונסון". לזוג שתי בנות משותפות. הוא גם אב חורג לשתי בנותיה של אשתו מנישואיה הראשונים.
מיסו

היסטוריה

שורשיו של המיסו נעוצים ככל הנראה בסין, בה מוזכר המיסו בכתבים מהמאה ה-3 לפנה"ס והוא שימש בין השאר כמרכיב עיקרי בתזונתם של הבודהיסטים הצמחוניים. במאה ה-6 הגיע המיסו ליפן יחד עם הבודהיזם, ונקרא אז "הישִיו" או "שי". עם השנים התפתחו שיטות הייצור ונוצרו סוגים שונים שנועדו למטרות שונות.
כיום המיסו נפוץ מאד במטבח היפני, אך גם בארצות אסיה סמוכות כמו קוריאה וסין, ובשנים האחרונות הפך לפופולרי ברחבי העולם.
מוסה סואו

קריירת מועדונים

סואו התחיל את הקריירה שלו בסטאד רן. ב-28 ביוני 2010 חתם ל-3 שנים בליל. סואו הבקיע בהופעת הבכורה שלו במועדון בתיקו 1-1 נגד קבוצתו לשעבר. ב-13 בנובמבר 2010, הבקיע שלושער בניצחון 2-5 נגד קאן. סואו הבקיע 25 שערים בעונה זו וסיים כמלך השערים של העונה בליגה וזכה עם המועדון באליפות ראשונה מאז 1954.
ב-27 בינואר 2012, חתם בפנרבחצ'ה ל-4 וחצי שנים תמורת 10 מיליון אירו. ב-5 בפברואר 2012 הוא ערך את הופעת הבכורה שלו נגד בשיקטאש וכבש את שער הבכורה שלו בדקה ה-92 של המשחק. ב-18 במרץ הוא הבקיע במספרת את השער הראשון בדרבי נגד גלאטסראיי. את עונת הבכורה שלו סיים עם 7 שערים ב-12 משחקים. בעונת 2012/2013 הבקיע 13 שערים ב-22 הופעות בליגה. בנוסף לכך הוא הבקיע גם 3 שערים במסגרות אירופאיות.
ב-29 באוגוסט 2015 חתם באל-אהלי דובאי תמורת 16 מיליון אירו. ב-31 באוגוסט 2016 חזר לפנרבחצ'ה והושאל עד לסוף העונה. ב-2 ביולי 2017 חתם בשבאב אל-אהלי. ב-13 בינואר 2018 חתם בבורסאספור.
ב-28 בינואר 2019 סואו חתם לעונה וחצי בגאזישהיר גזיאנטפ.

קריירה בינלאומית

בצעירותו, סואו שיחק בנבחרת צרפת בכדורגל עד גיל 19 עימה הוא זכה באליפות אירופה בכדורגל עד גיל 19. בשנת 2007 זומן לראשונה לסגל נבחרת צרפת בכדורגל עד גיל 21. לפי חוקי פיפ"א סואו היה יכול לשנות את דעתו ולשחק עבור נבחרת סנגל, ובשנת 2009 ערך את הופעת הבכורה שלו בנבחרת במשחק ידידות נגד הרפובליקה של קונגו.
עקרון ד'אלמבר

הוכחה

העתקה וירטואלית היא שינוי הקונפיגורציה של המערכת, כך שבניגוד להעתקה אמיתית של המערכת, הנעשית בזמן dt, העתקה וירטואלית נעשית מידית.
כידוע מחוקי ניוטון, סכום הכוחות על חלקיק שווים לנגזרת הזמנית של התנע שלו:
ומכאן נקבל מידית:

קבלת משוואת אוילר לגרנז'

נבדיל בין כוחות ממשיים  לכוחות אילוצים :
כאשר האיבר השני אשר עוסק בעבודה וירטואלית אשר מתבצעת על ידי כוחות אילוצים, חייב להתאפס. לדוגמה חלקיק המוגבל לנוע על משטח- כוחות האילוצים פועלים בהכרח בניצב למישור, בעוד ההעתקים הווירטואליים חייבים להיות משיקים לו. הטיפול שלנו לא מתייחס למערכות בהן פועלים כוחות כגון חיכוך לאורך המשטח. למרות זאת במקרים מסוימים, כמו גלגול ללא חיכוך, התנאי של אי קיום עבודה עדיין מתקיים.
אנו רוצים עכשיו לאפס בנפרד את המקדים של כל ההעתקות הווירטואליות, אך קיום האילוצים במערכת כופה תלות בין הקוארדינטות השונות. לכן נרצה לעבור לקוארדינטות מוכללות, בלתי תלויות אחת בשנייה.
נתאר את מעבר הקוארדינטות בעזרת מערכת משוואות:
באופן כללי מספר הקוארדינטות המוכללות שונה ממספר הקוארדינטות הממשיות (כל אילוץ מוריד את מספר הקוארדינטות המוכללות הבלתי תלויות).

ההעתקה הווירטואלית  קשורה להעתקה הווירטואלית  על ידי:
על ידי קשר זה נוכל להגדיר את הכוחות המוכללים 
שים לב כי היחידות הפיזיקליות של הכוחות המוכללים אינם חייבים להיות של כוח. המגבלה היחידה עליהם היא שהמכפלה שלהם עם הקוארדינטה המוכללת תהיה בעלת יחידות של עבודה.
עוד איבר במשוואה עוסק בעבודה הנעשית על ידי הכוחות המדומים. באופן דומה לכוחות המוכללים:
נוכל לבטא את המהירויות:
נזכור כי  אינם תלויים באופן מפורש ב  ולכן:
בנוסף לכך:
נציב ביטוים אלו באיבר התנע ונפתח:
כאשר T היא האנרגיה הקינטית מבוטאת בקוארדינטות המוכללות.
אם הכוח במערכת הוא משמר, ניתן להגדיר אנרגיה פוטנציאלית סקלרית אשר מקיימת:
לכן בקוארדינטות מוכללות איבר הכוחות נראה כך:
והכוח המוכלל ניתן על ידי:
נסכום את האיברים:
כאשר  הם העתקים וירטואליים שרירותיים. לכן מתקיים לכל איבר בסכום:
ברוב הבעיות האנרגיה הפוטנציאלית אינה תלויה ב.
לכן על ידי הוספת איבר שמתאפס נוכל לבטא מחדש את המשוואה כ:
נגדיר את פונקציית הלגרנז'יאן כ
ובכך קיבלנו את משוואת אוילר לגרנז':
איגרת יהודה

איגרת יהודה היא איגרת המהווה אחת מספרי הברית החדשה - כתבי הקודש של הנצרות.

מחבר האיגרת ותאריך חיבורה

על פי האמור בפסוק הפתיחה של האיגרת (וכמקובל באיגרות מהתקופה ההלניסטית) מצוין בה שם מחברה: "יהודה, משרתו של ישו המשיח ואחיו של יעקב". מכך עולה שהאיגרת משויכת ליהודה, אחי ישו.
החוקרים המודרניים סבורים כי מדובר במכתב ששוייך ליהודה ונכתב בסוף המאה הראשונה או ברבע הראשון של המאה השנייה (בעקבות התייחסות לשליחים בפסוקים 17 - 18 של הספר - שעניינה פעילות שלא הייתה ידועה ליהודה, וכן בעקבות התייחסות לגנוסטיות שהחלה נפוצה רק בראשית המאה השנייה). חוקרים שמרנים מתארכים אותה לבין שנת 66 ל-90.
כבר בשלהי המאה השנייה הפך הספר לחלק מהברית החדשה. הן קלמנט, הן טרטוליאנוס והן הקנון מוראטוריאן התייחסו לאיגרת כאחד מספרי הברית החדשה. אוסביוס הביע ספקות במקוריות האיגרת, אולם האיגרת הפכה רשמית לחלק מהברית החדשה בעקבות עמדתו של אתנאסיוס וסינוד לאודיקאה בשנת 363 וכן בעקבות מועצות קרתגו בשנת 397. הספקות בדבר מקוריות האיגרת הופיעו מחדש בעקבות הרפורמציה.

תוכן האיגרת

האיגרת קצרה ביותר וכוללת 25 פסוקים בלבד. האיגרת אינה ממוענת לקהילה מסוימת ונועדה להיקרא בכל הקהילות הנוצריות.
האיגרת יוצאת נגד תאוריות דתיות שנראו בעיני מחבר האיגרת ככפירות (הגנוסטיסיזם והמרקיוניזם).
האיגרת מזכירה מחלוקת בין המלאך מיכאל לבין השטן בדבר גופו של משה, וכן מתארת את עלייתו של משה לשמים. כמו כן האיגרת כוללת ציטוט מספר חנוך (פסוקים 14 - 15) ומשייכת את הציטוט לחנוך בנו של אדם. ספר חנוך אינו מהווה חלק מהברית החדשה, אולם מקודש על ידי הכנסייה האתיופית.
לב אריה

עלילה

ליאון גולטייר (ואן דאם), משרת כצנחן בלגיון הזרים הצרפתי ומוצב בדג'יבוטי. מכתב המבשר כי אחיו הצעיר, שחי בלוס אנג'לס עם אשתו ובתו, גוסס וסובל מכוויות קשות בכל גופו. גולטייר, שלאור הבשורה הקשה ערק מן הלגיון ונמלט לארצות הברית, אינו מספיק להגיע בטרם נפטר אחיו. במטרה לסייע לאלמנתו של אחיו ולבתה הקטנה נאלץ גולטייר ללחום בקרבות זירה מחתרתיים ולא חוקיים המתקיימים ברחבי העיר, שעל זהות המנצח בהם מהמרים וצופים עשירי החברה הגבוהה להנאתם. את הקרבות מנהלת סינתייה, אישה יפה וחסרת מעצורים הרואה ביכולות הלחימה הגבוהות של גולטייר פוטנציאל לרווח כספי גדול. מצבו של גולטייר הופך מורכב עוד יותר משום ששניים מאנשי הלגיון דולקים בעקבותיו ללוס אנג'לס כשהם נחושים להחזירו למשפט. גולטייר, וחברו היחיד ג'ושוע אלדריג' (פייג'), נדרשים לתמרן בין הסיכונים במטרה לסייע לאלמנה ולנצח את היריבים בזירה ומחוצה לה.
ארמנדו דיאז

ביוגרפיה

דיאז נולד ברובע Mercato San Severino שבנאפולי, ולמד באקדמיה הצבאית לארטילריה בטורינו. דיאז היה לקולונל ברגימנט הרגלים 93 במלחמה האיטלקית-עות'מאנית וג'נרל מייג'ור בשנת 1914. עם פרוץ מלחמת העולם הראשונה צורף למטה של הגנרל לואיג'י קאדורנה. בשנת 1916 קודם לדרגת גנרל ומונה לפקד על החטיבה ה-43 ומשם על הדיוויזיה ה-49, ולאחר מכן על הקורפוס ה-23.
באוקטובר 1917, לאחר שהצבא האיטלקי נחל תבוסה קטלנית בקרב קפורטו, הוא מונה למחליפו של קאדורנה כראש המטה הכללי של הצבא האיטלקי. דיאז ארגן את הצבא מחדש במערכה על מונטה-גראפה (Monte Grappa) והצליח לעצור את הפלישה של האוסטריים על גדות נהר פיאבה לאחר קרבות עקובי דם. לאחר גיוס של מחזור 1899 יצא למתקפה נגדית לקרב ויטוריו ונטו ב-4 בנובמבר 1918 שפתח לו את הדרך לווינה. כמה ימים אחרי הקרב נחתם הסכם שביתת נשק לאחר כניעה כללית של צבא אוסטריה.
התואר של Duca della Vittoria הוענק לדיאז על ידי המלך. העם העריץ אותו במיוחד לאחר שהפסיק את שיטת הענישה הצבאית, שמקורה רומאי. למשל הכחדת העשירי, שהיא שיטה שנועדה להגברת המשמעות ביחידות צבא מרדניות או פחדניות. בשיטת הכחדת העשירי חייל אחד מתוך עשרה נבחר בהגרלה ונרצח על ידי חבריו. שיטה זו הייתה מקובלת בצבא האיטלקי ביחידות שמיאנו לצאת להתקפות נגד אויב שהיה מוגן בחפירות.
בשנת 1922 דיאז שירת כשר המלחמה בממשלת מוסוליני. מסיבות בריאותיות פרש לאחר שנתיים. הוא נפטר בשנת 1928, בגיל 66, ברומא.